《宝鼎现 过云居山房，访叶林屋、岂僧昆仲》
清代·佟世南

长林雨过，山翠如沐，鸟啼相应。绕城堞、攀云独上，点点嫩苔生绕径。

高岭外、听清风乍起，吹落半天钟磬。却最爱、名蓝幽寂，佛火岚光相映。

尽日门掩无人到，任閒庭、云卧花冷。回首望、湖光咫尺，一片澄波如拭镜。

喜二妙、幽栖相并。占尽晨光暮景。叹今日、诗才画手，谁向艺林驰骋。

尔我相携，共游赏、岂辞新咏。更清泉莹玉，花椀香浮绿茗，促坐语笑、浑忘永。

归路寒烟暝。振衣袂、长啸高冈，却把千山唤醒。

作者简介：字梅岭，清满洲（辽东）人。康熙年间任临贺知县，善填词，长于绕令，修辞婉丽，意境幽美，曲折含蓄，词风与纳兰性德相近。著有《东白堂词》、《鲊话》、《附耳书》等。